《南泉庵》
明代·邱道隆

南征战士欲投戈，寻乐施旗映薛萝。
酒熟田家来赛社，晚晴渔舍乱堆蓑。
半帘风月吟中趣，一剑功名水上波。
指点当年陈迹在，几人襟袖泪痕多。

作者简介：邱道隆，字懋之，上杭人。正德甲戌（1514）进士，知顺德县。时值岁歉，立法赈饥。毁淫祠，新学舍。擢江南道御史，首请逐佛郎机入广南、停浙江织造二事。及巡山西，督河东盐课，疏请开濬古永丰渠，建盐仓，处屯军，补额课。言皆硕画。时分守太监黄玉，怙恃逞威，道隆列罪状劾之。再巡四川，又劾分守少监阎良。会有旨举用人才，凡所疏荐，皆一时耆宿。以鲠直触忌，出知南雄府。端方持大体，僚属凛凛奉法。常大书“畏天悯人”四字以自警。以亲老告归。